Der er formentligt tale om et tysk bygningsværk fra Anden Verdenskrig, som er dukket op i sandet.

Stormen Bodil bød på voldsomme ødelæggelser i Nordsjælland, men bragte også overraskelser med sig.

Da vandet trak sig tilbage ved Lille Kulgab på stranden ved Melby Overdrev, åbenbarede der sig et større bygningsanlæg, der hidtil har været ukendt. Eller rettere glemt, skriver Frederiksborg Amts Avis.

Der er sandsynligvis tale om et tysk værk fra krigens tid, men det er ikke en "traditionel" bunker, som er dukket op. Det meste består af mursten. Det blotlagte bygningsværk er samlet på 60-70 meter og går ind i klitterne.

- Jeg er dybt forundret, vi aner ikke, hvad det er, det er ikke bygget som kystforsvar, men det peger da på tyskerne, siger skovfoged Søren Agerlund, Naturstyrelsen, til Frederiksborg Amts Avis.

Han kalder det en sjov opdagelse oveni i det triste, hvor "kysten har fået bank", stier og trapper er skyllet væk, og skovene har fået store skader.

Nogle hundrede meter fra bygningsværket dukkede en anden bunker op, og her fandt man søndag over 40 granater fra krigens tid, som i løbet af mandagen blev sprængt bort.